3 ploftoestelle in Londen gekry | Netwerk24
Drie tuisgemaakte ploftoestelle is Dinsdag naby groot vervoerpunte in Londen gevind. Die polisie glo die drie voorvalle hou verband met mekaar.
Die toestelle is in klein pakkies na geboue by of naby die Heathrow-lughawe, die Londen City-lughawe en die Waterloo-treinstasie gestuur, berig CNN.
Een van die pakkies het aan die brand geslaan toe dit oopgemaak is, maar dit was klein vlammetjies en kon gou geblus word.
Die metropolitaanse polisie se teenterreur-eenheid ondersoek die voorvalle.
Die Ierse polisie help met die ondersoek, berig SkyNews. Die pakkies het Ierse posseëls in die vorm van hartjies op met die boodskap "Love Eire N".
Die ploftoestelle was "klein en tuisgemaak" en glad nie "gesofistikeerd" nie.
"Dit lyk in die vroeë stadium van die ondersoek of dit bedoel was om 'n klein brand te begin sodra dit oopgemaak word."
Die nuus van moontlike Ierse betrokkenheid het mense in Ierland verbaas. "Die modus operandi pas nie by enige van die afvallige Ierse groepe nie," het Stephan Murphy, SkyNews se Ierse korrespondent, gesê.
"Indien dit 'n Ierse groep was, sou die ploftoestelle meer gesofistikeerd gewees het en meer skade veroorsaak het."
Op een van die pakkies is 'n afsenderadres van Bus Eireann, 'n busdiens in Dublin. 'n Woordvoerder van die diens het gesê hulle is nie bewus van die gebeure nie en die polisie het hulle nog nie gekontak nie, berig BBCNews.